ไฟแนนซ์ทูเดย์
โดย...ต้นหลิว
22 เม.ย. 2558

โดย...ต้นหลิว
...กระแสคดีบริษัท ยูฟัน สโตร์ นับวันยิ่งลากออกมายิ่งสนุก จากที่เคยคิดว่าเป็นลักษณะแชร์ลูกโซ่ขนาดไม่กี่ร้อยล้าน วันนี้ความเสียหายทั้งระบบปาเข้าไป 3.8 หมื่นล้านบาทแล้ว ใครวงต้นๆ ไหวตัวหนีทันก่อนก็ดีไป แต่ส่วนใหญ่รายย่อยพวกฐานพีระมิดตายเรียบ
แต่ที่น่าสนุกกว่าก็คือ จากเว็บเพจดาร์กไนท์ในเฟซบุ๊กได้แฉว่ามีคนอ้างตัวว่าเป็นนักวิชาการศุลกากรปฏิบัติการ เป็นสมาชิกยูฟันระดับหัวหน้าข่าย เปิดทำธุรกิจซื้อขายสินค้าโดยใช้ยูโทเคนของยูฟันเป็นเสมือนเงินในการซื้อขายแลกเปลี่ยน มีทั้งบิ๊กไบค์คันละหลายแสน ไปจนถึงกระเป๋าหลุยส์ วิตตอง ของแท้จากโรงเกลือ โดยอ้างความน่าเชื่อถือในฐานะคนของกรมศุลฯ
งานนี้ไม่อยากให้คิดกันว่าเป็นแค่คดีแชร์ลูกโซ่ปกติที่วนลูปเกิดขึ้นซ้ำแล้วซ้ำอีก เพราะการหลอกลวงประชาชนแบบนี้มีทั้งการทำจริงหรือการแอบอ้างว่าเป็นทหาร เป็นข้าราชการ ใช้ความน่าเชื่อถือไปหลอกลวงประชาชนจนเสียหายกันเป็นวงกว้าง หากจริงต้องรีบสอบเพราะข่าวแบบนี้มักแพร่สะพัดอย่างรวดเร็วบนอินเทอร์เน็ตแต่หากไม่จริงก็ยิ่งต้องจัดการไม่ให้มีการแอบอ้างโชว์หราเช่นนี้กันได้ง่ายๆ
...เมื่อวานนี้ เห็นคณะกรรมการกำกับและส่งเสริมการประกอบธุรกิจประกันภัย หรือ คปภ. ประกาศรายชื่อเพิกถอนสิทธิตัวแทน และนายหน้าประกันภัยที่ผิดจรรยาบรรณ 3 ราย จากทั้งหมดเกือบ 4.8 แสนคน จากความผิดรับชำระเงินค่าเบี้ยประกันภัยรถยนต์มาแล้วแต่ไม่แจ้งขอเอาประกันกับบริษัท ดูตัวเลขแล้วเป็นสัดส่วนที่น้อยมาก แถมเป็นคดีเก่านานนับปี แต่ก็ถือเป็นเรื่องดีที่มีการนำรายชื่อมาประจานให้ทราบโดยทั่วกัน เพราะมาตรการลงโทษที่ผ่านมามักทำกันเป็นการภายใน คนข้างนอกจึงไม่รู้เรื่อง
แต่บางครั้งการลงโทษก็จำเป็นต้องใช้มาตรการทางสังคมช่วยกันกดดัน เพื่อช่วยกันสร้างสังคมที่มีความรับผิดชอบ ไม่ใช่ต่างคนต่างอยู่ ตัวใครตัวมัน ธุระไม่ใช่อย่างที่เห็นและเป็นอยู่ทุกวันนี้